钦定古今图书集成/明伦汇编/交谊典/第044卷 > 《赠青社诸公》郝经
## 钦定古今图书集成/明伦汇编/交谊典/第044卷 > 《赠青社诸公》郝经

北风吹海氛，雄鲸偃修鳍。皇皇择木鸟，落日将安之。
清霜摧丰林，枯少没卑枝。况复天地闭，岂汝飞腾时。
嗷嗷复嗷嗷，途穷愈多岐。寸心增郁陶，拊髀潜生悲。
苍茫欲问津，谩使行人嗤。赖有鲁连子，亦在东海湄。
举手谢浮世，共欲寻安期。扶摇三山颠，笑傲云涛低。
半夜开扶桑，弄日腾清晖。伊昔孔尼父，亦欲居九夷。
“世网傥可逃，去去夫何疑。”